TOP พุ่งแรงเฉียด 4% ขานรับค่าการกลั่นฟื้นตัวต่อเนื่อง โบรกฯแนะซื้อเป้า 99 บ.
TOP พุ่งแรงเฉียด 4% ขานรับค่าการกลั่นฟื้นตัวต่อเนื่อง โบรกฯแนะซื้อเป้า 99 บ. ล่าสุด ณ เวลา 10.25 น. อยู่ที่ 85.75 บาท บวก 3.25 บาท หรือ 3.94% สูงสุดที่ 86 บาท ต่ำสุดที่ 83.50 บาท ด้วยมูลค่าซื้อขาย 340.87 ล้านบาท
17 ต.ค. 2561

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ล่าสุด ณ เวลา 10.25 น. อยู่ที่ 85.75 บาท บวก 3.25 บาท หรือ 3.94% สูงสุดที่ 86 บาท ต่ำสุดที่ 83.50 บาท ด้วยมูลค่าซื้อขาย 340.87 ล้านบาท

ทั้งนี้ ราคาหุ้น TOP ปรับตัวขึ้นแรงตอบรับค่าการกลั่นที่ปรับตัวขึ้นอย่างต่อเนื่อง
โดย บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น TOP ให้ราคาเป้าหมาย 99 บาทต่อหุ้น โดยค่าการกลั่นน้ำมันอ้างอิง ขยับจาก $8.3 เหรียญปลายสัปดาห์ก่อน มาเป็น $9.1 เหรียญ/บาร์เรล ในวันที่ผ่านมา ส่งผลบวกสั้นๆ ต่อหุ้นโรงกลั่นฯ ซึ่งราคาหุ้นโรงกลั่นฯ ทั้ง 3 ตัว (TOP-ESSO-SPRC) ซื้อขายกันที่ P/E  5-6 เท่า ซึ่งค่อนข้างต่ำ
ทั้งนี้ คาดกำไรสุทธิของ TOP ในไตรมาส 3/61 จะลดลง 31% เมื่อเทียบจากปีก่อน แต่เพิ่มขึ้น 9% เมื่อเทียบจากไตรมาสก่อนที่ 5,238 ล้านบาท  โดยมีปัจจัยดังต่อไปนี้ (1) กำลังการกลั่นกลับมาที่ 310 พันบาร์เรลต่อวัน เพิ่มขึ้น 4% เมื่อเทียบจากไตรมาสก่อน (2) Market GRM จะอยู่ที่ 6 เหรียญสหรัฐฯ ต่อบาร์เรล (3) GIM ของอะโรเมติกส์จะอยู่ประมาณ 0.9 เหรียญสหรัฐฯ ต่อบาร์เรล ปรับเพิ่มขึ้นจาก 0.54 เหรียญสหรัฐฯ ต่อบาร์เรล (4) กำไรจากสต๊อกน้ำมัน 1,786 ล้านบาท